
Grozījumi likumā "Par aviāciju"
Izdarīt likumā "Par aviāciju" (Latvijas Republikas Saeimas un Ministru Kabineta Ziņotājs, Latvijas Vēstnesis, 1994, 22. nr.; 1997, 13., 23. nr.; 1998, 15., 23. nr.; 1999, 23. nr.; 2002, 12. nr.; 2003, 15. nr.; 2004, 7., 10., 20. nr.; 2005, 10., 15. nr.; 2006, 1., 12., 24. nr.; 2007, 10., 14. nr.; 2008, 9. nr.; 2009, 6., 17. nr.; Latvijas Vēstnesis, 2009, 196. nr.; 2010, 166. nr.; 2011, 99. nr.; 2013, 69. nr.; 2014, 70., 204. nr.; 2016, 123. nr.; 2017, 242. nr.; 2018, 210. nr.; 2019, 132., 235. nr.; 2020, 240.A, 241.A nr.; 2022, 204. nr.) šādus grozījumus:
1. Papildināt 6. panta otro daļu ar 21. apakšpunktu šādā redakcijā:
"21) veic ilgtspējīgas aviācijas degvielas izmantošanas un piegādes prasību īstenošanas uzraudzību."
2. Papildināt ar 124.2 pantu šādā redakcijā:
"124.2 pants. Administratīvie pārkāpumi gaisa transporta ilgtspējīgas attīstības jomā
Par Eiropas Parlamenta un Padomes 2023. gada 18. oktobra regulas (ES) 2023/2405 par vienlīdzīgu konkurences apstākļu nodrošināšanu ilgtspējīgam gaisa transportam (ReFuelEU Aviation) (turpmāk – regula Nr. 2023/2405) 5. panta 1. punktā noteiktā pienākuma – Eiropas Savienības lidostās uzpildīt vismaz 90 % no gadā nepieciešamās aviācijas degvielas – neievērošanu piemēro naudas sodu fiziskajai vai juridiskajai personai no 200 līdz 400 % no summas, ko iegūst, aviācijas degvielas gada vidējo cenu par tonnu reizinot ar kopējo gadā neuzpildīto daudzumu.
Par piekļuves nenodrošināšanu aviācijas degvielai, kurā ir ilgtspējīgas aviācijas degvielas minimālais īpatsvars, piemēro naudas sodu juridiskajai personai līdz 8 % no juridiskās personas iepriekšējā pārskata gada neto apgrozījuma.
Par regulas Nr. 2023/2405 4. pantā noteiktā ilgtspējīgas aviācijas degvielas minimālā īpatsvara neievērošanu piemēro naudas sodu juridiskajai personai no 200 līdz 500 % apmērā no summas, ko iegūst, tradicionālās aviācijas degvielas un ilgtspējīgas aviācijas degvielas gada vidējās cenas par tonnu starpību reizinot ar aviācijas degvielas daudzumu, kas neatbilst regulas Nr. 2023/2405 4. pantā un I pielikumā noteiktajam minimālajam īpatsvaram.
Par regulas Nr. 2023/2405 4. pantā noteiktā sintētiskās aviācijas degvielas minimālā un vidējā īpatsvara neievērošanu piemēro naudas sodu juridiskajai personai no 200 līdz 500 % apmērā no summas, ko iegūst, sintētiskās aviācijas degvielas un tradicionālās aviācijas degvielas gada vidējās cenas par tonnu starpību reizinot ar aviācijas degvielas daudzumu, kas neatbilst regulas Nr. 2023/2405 4. pantā un I pielikumā noteiktajam minimālajam īpatsvaram.
Par neprecīzas vai maldinošas regulas Nr. 2023/2405 9. panta 2. punktā vai 10. pantā noteiktās informācijas sniegšanu attiecībā uz piegādātās ilgtspējīgas aviācijas degvielas raksturlielumiem vai izcelsmi piemēro naudas sodu juridiskajai personai no 200 līdz 400 % apmērā no summas, ko iegūst, tradicionālās aviācijas degvielas un ilgtspējīgas aviācijas degvielas gada vidējās cenas par tonnu starpību reizinot ar aviācijas degvielas daudzumu, par kuru sniegta maldinoša vai neprecīza informācija."
3. Aizstāt 125. panta pirmajā daļā skaitļus un vārdus "123. un 124. pantā" ar skaitļiem un vārdiem "123., 124. un 124.2 pantā".

